SKRIFTLIG FORESPØRGSEL E-2525/01

af Antonios Trakatellis (PPE-DE) og Rodi Kratsa-Tsagaropoulou (PPE-DE) til Rådet

(20. september 2001)

Om: Kontrol og forelæggelse af oplysninger vedrørende naturalisering og erhvervelse af græsk statsborgerskab

Ifølge kommissær Vitorinos svar på en forespørgsel (E-1438/01(1)) om indvandringsbølgen i Grækenland, gav de græske myndigheder meddelelse om i alt 22 078 indvandrere i 1997 og 12 630 i 1998 samt om, at i alt 930 personer erhvervede græsk indfødsret i 1997 og 807 i 1998, hvorimod de ikke forelagde nogen oplysninger for årene 1999 og 2000. Disse oplysninger stemmer ikke overens med meddelelserne fra det græske udenrigsministerium, ifølge hvilke der er gennemført hjemvendelsesprocedurer for 135 000 personer af græsk afstamning fra det tidligere Sovjetunionen, som har opnået græsk statsborgerskab.

På grundlag af den græske lov nr. 2790/2000 om reintegration af hjemvendende grækere fra det tidligere Sovjetunionen, som foreskriver hurtige procedurer for opnåelse af græsk indfødsret, og lov nr. 2910/2001, der regulerer betingelserne for udlændinges indrejse og ophold på græsk område samt opnåelse af græsk indfødsret gennem naturalisering, skabes de nye rammer for Grækenlands indvandringspolitik.

1. Hvor stort er det nøjagtige antal af hjemvendte personer af græsk afstamning fra det tidligere Sovjetunionen, som har opnået græsk statsborgerskab, og hvor mange har opnået græsk statsborgerskab ved naturalisering i perioden 1993-2001, og hvor mange indvandrere er der i Grækenland i dag?

2. Hvilke foranstaltninger har Rådet truffet på baggrund af, at den græske regering ikke har forelagt oplysninger for perioden 1999-2000, og at antallet af naturaliserede personer ikke svarer til de foreliggende oplysninger om indrejste udlandsgrækere og indvandrere?

3. Hvilke foranstaltninger agter Rådet at træffe med henblik på at sikre forelæggelse af tilstrækkelige og pålidelige oplysninger om indvandring og asylspørgsmål med henblik på at fremme den fælles indvandringspolitik i Den Europæiske Unions medlemsstater?

4. Hvilke foranstaltninger agter Rådet at træffe for at sikre gennemskueligheden af oplysningerne om illegal indvandring og ulovlig indrejse samt sikre, at EU's bestemmelser overholdes i forbindelse med modtagelse af indvandrere i Grækenland på grundlag af Schengen-regelværket?

(1) EFT C 350 E af 11.12.2001, s. 154.

Svar

(10. december 2001)

Rådet har ingen oplysninger om antallet af personer, der har opnået græsk statsborgerskab, eller om det samlede antal indvandrere i Grækenland. Som de ærede medlemmer sikkert ved, er indsamlingen af månedlige statistiske data inden for rammerne af CIREA (Centre for Information, Discussion and Exchange on Asylum) og Cirefi (Centre for Information, Discussion and Exchange on the Crossing of Frontiers and Immigration) i medfør af Rådets afgørelse af 19. marts 1998 blevet overtaget af Kommissionens Statistiske Kontor, Eurostat.

Ifølge Wien-handlingsplanen, som Rådet vedtog den 3. december 1998(1), er det inden for asyl, indre grænser og immigration generelt vigtigt at forbedre udvekslingen af statistik og information om asyl og immigration. Det Europæiske Råd i Tammerfors understregede nødvendigheden af en fælles politik vedrørende asyl og indvandring. En forbedret udveksling og analyse af Fællesskabets statistiske oplysninger på dette område bidrager til at fremme samarbejdet mellem medlemsstaterne og udvikle en fælles asyl- og indvandringspolitik.

Den 4. april 2001 afholdt Rådets formandskab et møde, hvor højtstående embedsmænd og statistiske eksperter drøftede behov og muligheder for forbedrede statistikker inden for asyl og indvandring. Efter dette møde opstillede Rådet i sine konklusioner på samlingen den 28.-29. maj 2001 en række principper og mål for det fremtidige arbejde med henblik på en forbedring af EF-statistikkerne vedrørende asyl og indvandring.

På samlingen den 28.-29. maj 2001 gav Rådet udtryk for, at åbenhed skulle være hovedreglen i forbindelse med statistikker vedrørende asyl og indvandring. Åbenhedsprincippet må kun fraviges for at beskytte personoplysninger, samt i de tilfælde hvor det vitterlig drejer sig om følsomme oplysninger. Kommissionen er for øjeblikket ved at udarbejde en ny handlingsplan vedrørende statistiske oplysninger; handlingsplanen vil blive forelagt Rådet til drøftelse.

(1) EFT C 19 af 23.1.1999, s. 1-15.